Hvers konar stjórnmálaflokkur er SWAPO í Namibíu ? Hvernig og hvar flokkast SWAPO-flokkurinn í Namibíu ? Er hann vinstri flokkur eða er hann hægri flokkur eða er hann eitthvað annað ? Skammstöfunin SWAPO stendur fyrir ' South West African People‘s Organization' en það er nafn á ráðandi stjórnmálaflokki í Namibíu . Upphaflega var SWAPO hreyfing sem stofnuð var árið 1960 og barðist fyrir sjálfstæði landsins frá Suður-Afríku . Hreyfingin beitti skæruhernaði í baráttunni og hafði meðal annars stuðning frá Angóla og Sovétríkjunum . Hugmyndafræði SWAPO var í fyrstu marxísk-lenínísk en nú segjast talsmenn SWAPO vera fylgjandi lýðræðislegum sósíalisma og flokkurinn er til að mynda fullgildur meðlimur í Alþjóðasambandi jafnaðarflokka . Skipulag SWAPO-flokksins dregur enn dám af skipulagi kommúnistaflokka og innan vébanda hans starfar svonefnt politburo eða stjórnarnefnd , auk miðstjórnar . SWAPO-flokkurinn hefur verið ráðandi í Namibíu allt frá sjálfstæði landsins árið 1990 . Hlutverk flokksins í sjálfstæðisbaráttunni gaf honum forskot sem flokksmenn hafa nýtt til að koma sér vel fyrir í stjórnkerfinu og útiloka aðra . Fylgi flokksins hefur aukist við hverjar kosningar og árið 2014 var það rétt tæp 87% . Yfirburðarstaða SWAPO er meðal annars tilkomin vegna þess að stjórnarandstöðuflokkum er gert erfitt að starfa . SWAPO-flokkurinn styður einkaeign í bland við ríkisrekstur , svonefnt blandað hagkerfi . Í stjórnarskrá Namibíu er sérstaklega tekið fram að hagkerfi landsins skuli vera blandað . Rétt er að taka fram að SWAPO er ekki aðeins stjórnarflokkur heldur fjármagnar hann sig einnig í gegnum viðskipti og á meðal annars hlut í ýmsum fyrirtækjum . Þinghús Namibíu í höfuðborginni Windhoek . Húsið heitir Tintenpalats eða Blekhöllin . Stór hluti lands í Namibíu er í einkaeigu og hefur svo verið um langa hríð . Þrátt fyrir meintar tilraunir ríkisstjórnarinnar til að kaupa þetta land og dreifa eignarhaldinu , hefur lítið þokast í þeim efnum . Margir hafa bent á að stefna SWAPO-flokksins hafi færst töluvert í átt að nýfrjálshyggju í seinni tíð . Stjórnarandstöðuflokkar hafa beitt sér fyrir auknum aðgangi að milliliðalausri ríkisrekinni heilbrigðisþjónustu í aðdraganda kosninganna 2019 . Hagkerfi Namibíu byggist að miklu leyti á fiskútflutningi og vinnslu jarðefna . Mikill vöxtur innan þessara greina hefur ekki skilað sér til óbreyttra borgara í Namibíu og þar er mikil fátækt . Samkvæmt opinberum tölum búa 17,4% landsmanna við fátækt . Árið 2014 bjuggu rúm 41% landsmanna í kofum . Namibíski stjórnmálafræðingurinn Job Shipululo Amupanda hefur haldið því fram að hagkerfi Namibíu sé ekki blandað heldur sé það eiginlegt nýfrjálshyggjuhagkerfi . Það getur verið erfitt að að skilgreina flokka á ás vinstri og hægri , sérstaklega í landi þar sem einn og sami flokkurinn hefur verið við völd í rúm 30 ár . Við slíkar aðstæður gefst lítið færi á samanburði við stefnur annarra flokka og því þarf að líta til stöðu hagkerfisins og stefnu ríkisins sem slíks . Mörg ríki í Afríku sem hlutu sjálfstæði á sjöunda til níunda áratug síðustu aldar eru í höndum flokka sem telja má sambærilega við SWAPO . Þetta eru stjórnarflokkar sem hafa notið mikils stuðnings allt frá stofnun lýðveldis . Í fyrstu var hugmyndafræði margra þeirra af marxískum toga en samfara hræringum í alþjóðasamfélaginu hafa þeir smám saman færst til hægri á vinstri / hægri-ásnum . SWAPO-flokkurinn ber ýmis merki nýfrjálshyggju en í honum má einnig greina sósíalískar rætur . Flokkurinn hefur forðast að skilgreina stefnu sína á síðustu árum , en fræðimenn hafa haldið því fram að stjórnarfar landsins einkennist af nýfrjálshyggju . Því er réttmætt að skilgreina flokkinn sem miðjuflokk sem hallast til hægri .